Kleuter (4) val na sy doodArgieffoto: ER24 ŉ Vierjarige seun is Sondag dood nadat hy van die derde verdieping van ŉ gebou in Johannesburg geval het. Chitra Bodasing Harduth, woordvoerder van ER24, het gesê die voorval het by ŉ gebou in Fleurhof in Randburg plaasgevind. “Die kleuter het vermoedelik uit ŉ venster geval. Wat presies gebeur het, is onbekend en word deur die polisie ondersoek,” het sy gesê. Beamptes van die brand- en reddingsdienste en paramedici het na die seun op die toneel omgesien. Hy het verskeie beserings opgedoen en is in ŉ kritieke toestand na ŉ nabygeleë hospitaal geneem. “Die seuntjie se toestand het in die hospitaal vererger. Ongelukkig was alle pogings om sy lewe te red tevergeefs en is hy in die hospitaal dood,” het sy gesê.